作者:程正同
標題:賀新郎
內容:久矣無循吏。自當年、弘寬去後，風流誰繼。律令喜為鷹擊勇，無復柔桑馴雉。何幸見、真儒小試。手種海棠三百本，有幾多、遺愛人須記。潘岳縣，未為貴。文章政事通楓陛。看傅巖、霖雨歲旱，要須均施。玉色溫其山似立，氣稟新秋清厲。便好據、經綸要地。卻笑龐才非百里，驟天衢、自合還天驥。卮酒祝，八千歲。